Diari Oficial de la Generalitat Valenciana


Sumari del DOGV 8699, del 17-12-2019 (2019/11663)

ORDRE 57/2019, d'11 de desembre, de la Conselleria de Justícia, Interior i Administració Pública, per la qual es regulen els horaris d'espectacles públics, activitats recreatives, activitats socioculturals i establiments públics, per a l'any 2020.
-------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/12/11/57/dof/vci/html**

### Dades del document

Número de DOGV
:   8699

Data del DOGV
:   17-12-2019

Secció del DOGV
:   I. DISPOSICIONS GENERALS

Número del document
:   2019/11598


Data del document
:   11-12-2019

Organisme emissor
:   Conselleria de Justícia, Interior i Administració Pública

Tipus de document
:   Ordre

Anàlisi jurídica

 Descriptors 

:   * Conselleria de Justícia, Interior i Administració Pública
    * espectacle d'animals
    * manifestació cultural
    * indústria cinematogràfica
    * ludoteca
    * indústria gastronòmica
    * espectacles
    * horari comercial
    * legislació
    * establiment de jocs
    * espectacle esportiu
    * instal·lació esportiva
    * administració local
    * institució pública

ORDRE 57/2019, d'11 de desembre, de la Conselleria de Justícia, Interior i Administració Pública, per la qual es regulen els horaris d'espectacles públics, activitats recreatives, activitats socioculturals i establiments públics, per a l'any 2020. [2019/11917]  
Índex  
  
Preàmbul  
Article 1. Objecte i àmbit d'aplicació  
Article 2. Horari general  
Article 3. Obertura i inici  
Article 4. Sessions destinades a persones menors d'edat  
Article 5. Espectacles i activitats realitzats amb motiu de festes populars, en via pública o en espais oberts i per als cicles d'interés cultural i turístic  
Article 6. Sales de bingo, casinos i salons de joc tipus B  
Article 7. Establiments annexos a altres instal·lacions principals  
Article 8. Bous al carrer  
Article 9. Concessió d'horaris excepcional pels ajuntaments  
  
Article 10. Horaris per a concerts i espectacles de música amb presència de persones menors de setze anys  
Article 11. Horaris per a actuacions musicals en horari diürn  
Article 12. Ampliació i reducció d'horaris per la Generalitat  
Article 13. Horari d'espectacles o activitats declarats compatibles  
  
Article 14. Horari d'espectacles o activitats extraordinaris  
Article 15. Horari d'espectacles o activitats realitzats en establiments amb llicència no prevista en la normativa d'espectacles  
  
Article 16. Horari de les terrasses  
Article 17. Horari dels establiments o recintes multiusos  
Article 18. Cartell horari  
Article 19. Règim sancionador  
Disposició addicional única. Regla de no despesa  
Disposició derogatòria única. Pèrdua de vigència i derogació normativa  
Disposició final única. Entrada en vigor  
  
  
Preàmbul  
  
La Llei 6/2018, de 12 de març, de la Generalitat, modifica la Llei 14/2010, de 3 de desembre, de la Generalitat, d'espectacles públics, activitats recreatives i establiments públics. La introducció de novetats en matèria d'actuacions musicals en directe en horari diürn en determinats locals públics, l'accés de persones menors de setze anys a aquestes, la possibilitat de l'ampliació dels horaris pels ajuntaments en una hora en temps diferent del de festes locals o patronals són, entre d'altres, canvis de gran importància que han tingut reflex en el decret regulador dels horaris de l'exercici anterior.  
Atés que l'any passat s'hi han introduït canvis importants, aquesta ordre apareix com una norma de consolidació d'aquells; ordre en la qual es mantenen les disposicions relatives als horaris dels espectacles, activitats i locals oberts a la pública concurrència sense incorporar altres variacions que no siguen les referències als nous òrgans administratius, forma jurídica del reglament o a matisos en la redacció. Com a advertiments, l'article 9 preveu el control de la contaminació acústica com a element que condiciona l'ampliació de l'horari pels ajuntaments, i, l'article 14, una referència a la ubicació de l'establiment com a aspecte de determinació de l'horari dels espectacles o activitats extraordinaris amb increment de risc.  
  
No obstant això, així mateix, d'acord amb el que s'ha resolt en la Comissió d'Espectacles Públics, Activitats Recreatives i Activitats Socioculturals de la Comunitat Valenciana, la potestat dels ajuntaments d'incrementar fins i tot en una hora l'horari dels establiments de manera excepcional ha de ser objecte de consideració específica en dies assenyalats donada la realitat social imperant. És el cas, sobretot, de les vespres dels dies grans de les celebracions de Falles, Sant Joan o la Magdalena. En aquest sentit, l'esmentat article 9 recull tal manifestació als efectes procedents.  
D'un altre costat, a causa de l'organització del nou Consell, esdevinguda després de les eleccions del mes d'abril, l'òrgan administratiu competent en matèria d'espectacles, activitats i establiments públics s'incorpora a la Conselleria de Justícia, Interior i Administració Pública dins de la seua Secretaria Autonòmica de Seguretat i Emergències. Un canvi que implica deixar d'estar integrat en l'organigrama de la Presidència de la Generalitat, amb les conseqüències que, des del punt de vista orgànic/formal, afecten la figura jurídica que preveu el reglament regulador dels horaris.  
En aquest marc, aquest reglament pren, de nou, la forma d?«ordre de la conselleria» i no la de «decret del president» tal com ha esdevingut els quatre últims exercicis. Una qüestió que no afecta el contingut de l'ordenació existent, però sí la pèrdua de vigència d'aquell, ja que d'acord amb el rang normatiu (article 32 de la Llei 5/1983, de 30 de desembre, del Consell), un decret posseeix major jerarquia que una ordre pròpiament dita.  
Aquesta qüestió no és fútil perquè, d'acord amb l'article 2.2 del Codi Civil, «les lleis (les normes en general) només es deroguen per altres de posteriors», i sempre que aquella norma derogatòria siga d'igual o superior rang que la derogada (article 1.2 del Codi Civil). Sense perjudici d'això, i com a excepcions, també serà procedent l'extinció intrínseca d'una norma quan, per exemple, ens trobem davant d'una de caràcter o vigència temporal o d'una aprovada per a situacions concretes o específiques (cas d'una llei que regule una situació d'emergència).  
En aquest cas, l'article 35 de la Llei 14/2010, de 3 de desembre, assenyala que «[...] l'horari general per a l'obertura i tancament dels espectacles públics, activitats recreatives, activitats socioculturals i establiments públics es determinarà [?], amb caràcter anual, per una ordre de la conselleria competent de la Generalitat [...]». Així mateix, l'article 154 del reglament aprovat pel Decret 143/2015, d'11 de setembre, remarca que aquest horari general «[...] serà l'establit anualment mitjançant una ordre de la conselleria competent en la matèria».  
Això és, el reglament que determina els horaris dels espectacles, activitats i establiments públics a la Comunitat Valenciana té caràcter anual, i no pot anar més enllà d'aquest lapse temporal, ja que, per prescripció legal (remarcat així mateix per norma amb rang de decret), aquella posseeix, per les seues característiques, una vigència limitada en el temps, i haurà de ser substituïda per una altra una vegada conclòs aquell. En aquest context, es considera que, havent transcorregut l'any de vigència del Decret 30/2018, de 14 de desembre, aquest deixa de tindre vigència a partir de l'1 de gener de 2020.  
Per tot això, d'acord amb el que es disposa en l'article 35 de la Llei 14/2010, de 3 de desembre, en relació amb l'article 37 de la Llei 5/1983, de 30 de desembre, del Consell; l'article 6 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i l'article 77 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat; oïda la Comissió d'Espectacles Públics, Activitats Recreatives i Activitats Socioculturals de la Comunitat Valenciana, en la reunió del dia 29 d'octubre de 2019, d'acord amb l'informe de l'Advocacia General de la Generalitat, i conforme amb el dictamen del Consell Jurídic Consultiu de la Comunitat Valenciana,   
  
  
ORDENE  
  
Article 1. Objecte i àmbit d'aplicació  
Aquesta ordre té per objecte establir l'horari general d'obertura i de tancament dels espectacles públics, activitats recreatives, activitats socioculturals i establiments públics per a l'any 2020 inclosos en l'àmbit d'aplicació de la Llei 14/2010, de 3 de desembre, i la seua normativa de desplegament.  
  
Article 2. Horari general  
1. Sense perjudici de les disposicions legals existents en matèria de contaminació ambiental i acústica, els espectacles públics, activitats recreatives, activitats socioculturals i establiments públics podran exercir la seua activitat dins dels horaris establits com d'obertura i tancament per a cadascun d'ells en els apartats següents, d'acord amb els epígrafs del catàleg de l'annex de la Llei 14/2010, de 3 de desembre:  
- Grup A. Obertura: 10.00 hores; tancament: després de l'acabament de l'última sessió, que com a màxim començarà a les 01.05 hores.  
Espectacles cinematogràfics.  
Teatres.  
Amfiteatres.  
Auditoris.  
Sales multifuncionals.  
Espectacles circenses.  
Sales d'arts escèniques.  
- Grup B. Obertura: 12.00 hores; tancament: 03.30 hores.  
Cafés teatre.  
Cafés concert.  
Cafés cantant.  
Pubs i karaokes.  
Establiments d'exhibicions de contingut eròtic.  
- Grup C. Obertura: 08.00 hores; tancament: 01.00 hores.  
Salons recreatius de màquines tipus A.  
- Grup D. Obertura: 09.00 hores; tancament: 01.00 hores.  
Espectacles taurins.  
Sales de conferència.  
Museus i sales d'exposicions.  
Corrals de prova.  
Pistes de patinatge.  
Parcs d'atraccions.  
Parcs temàtics.  
Establiments de joc d'estratègies amb armes simulades.  
Sales socioculturals. Aquests establiments podran oferir actuacions musicals en directe i unes altres de caràcter cultural en horari diürn. S'entendrà per horari diürn el que discórrega entre l'hora d'obertura i les 22.00 hores.  
- Grup E. Obertura: 09.00 hores; tancament: 24.00 hores.  
Parcs aquàtics.  
Ludoteques.  
- Grup F. Obertura: 10.00 hores; tancament: 24.00 hores.  
Escoles taurines.  
Salons ciber i similars.  
- Grup G. Obertura: 10.00 hores; tancament: 01.00 hores.  
Activitats recreatives (pistes de bitles i billars).  
- Grup H. Obertura: 06.30 hores; tancament: 01.00 hores.  
Pavellons esportius.  
Campos d'esport i estadis.  
Piscines esportives.  
Piscines d'esbarjo o polivalents.  
Altres instal·lacions esportives.  
Gimnasos. Com a excepció a aquest horari general, els gimnasos oberts a la pública concurrència, quan quede acreditada la deguda insonorització del local d'acord amb la normativa sectorial en vigor, podran obrir a les 06.00 hores. Aquest horari podrà ser objecte de reducció d'acord amb el que s'indica en l'article 12 d'aquesta ordre en el supòsit d'incompliment de la normativa sobre contaminació acústica.  
  
- Grup I. Obertura: 17.00 hores; tancament: 07.30 hores.  
Sales de festa.  
Discoteques.  
Sales de ball.  
- Grup J. Obertura: 06.00 hores; tancament: 01.30 hores.  
Cibercafés.  
Restaurants.  
Cafés, bars.  
Cafeteries.  
- Grup K. Obertura: 08.00 hores; tancament: 03.00 hores.  
Restaurants, cafés, bar i cafeteries que es pogueren situar en establiments considerats com a botigues de conveniència d'acord amb la regulació actualment vigent.  
- Grup L. Obertura: 10.00 hores; tancament: 03.30 hores.  
Salons de banquets.  
- Grup M. Obertura: 09.00 hores; tancament: 22.00 hores.  
Zoològics.  
Aquaris.  
Parcs de safaris.  
- Grup N. Obertura: 09.00 hores; tancament: 02.30 hores.  
Sales polivalents.  
- Grup O. Obertura: 12.00 hores; tancament: 02.30 hores.  
Lounge.  
2. Els espectacles públics, activitats recreatives, activitats socioculturals i establiments públics l'horari dels quals no es trobe recollit expressament en l'apartat anterior, tindran el que els corresponga per analogia amb uns altres que sí que estiguen previstos en funció del contingut o objecte que es desenvolupe. En el supòsit que no hi siga aplicable l'aplicació analògica, l'òrgan administratiu competent determinarà l'horari per resolució motivada, i en aquest cas podrà atendre a la petició de l'interessat si aquesta s'haguera produït.  
3. L'horari dels establiments que se situen en domini públic maritimoterrestre, inclòs el situat en zona portuària, les activitats del qual siguen les hostaleres i de restauració (epígraf 2.8 del catàleg), tindran un horari fixat entre les 10.00 del matí i les 03.00 de la matinada durant el període comprés entre l'1 de juny i el 15 d'octubre. La resta de l'any, l'horari d'obertura i tancament serà el general establit en l'apartat 1 d'aquest article. Se n'exceptuen aquells que compten amb llicència de saló de banquets, l'horari dels quals serà l'establit amb caràcter general.  
  
La resta d'establiments situats en aquest lloc tindrà l'horari general previst en l'apartat 1 d'aquest article en funció de la llicència corresponent.  
4. Els espectacles, establiments públics i activitats recreatives i socioculturals inclosos en l'àmbit d'aplicació d'aquesta ordre podran prolongar l'horari de tancament durant el dia de la vigília de Cap d'Any/Any Nou en noranta minuts sobre l'establit en l'apartat 1 d'aquest article.  
5. Els espectacles, establiments públics i activitats recreatives i socioculturals inclosos en l'àmbit d'aplicació d'aquesta ordre podran prolongar l'horari de tancament en seixanta minuts sobre l'establit en l'apartat 1 d'aquest article, en les dates següents:  
- Dia 5 de gener, nit de Reis.  
- Dia 8 d'octubre, vespra del Dia de la Comunitat Valenciana, Nou d'Octubre.  
- Dia 24 de desembre, nit de Nadal.  
- Dia 31 d'octubre, vespra de Tots Sants.  
  
Article 3. Obertura i inici  
1. L'antelació amb què els locals i establiments hauran d'estar oberts abans que comencen els espectacles públics inclosos en el grup A de l'article 2.1 d'aquesta ordre serà, com a mínim, de quinze minuts, i, com a màxim, de trenta minuts. Aquesta circumstància es donarà a conéixer per l'organitzador de l'espectacle mitjançant els cartells anunciadors d'aquest.  
Els locals destinats als espectacles de café teatre, café concert i café cantant quan realitzen actuacions en directe, l'hora d'inici del qual coincidisca amb la d'obertura general establida en el grup B de l'article 2.1 d'aquesta ordre, obriran les portes al públic amb una antelació respecte a l'inici de l'actuació de quinze minuts com a mínim i de trenta minuts com a màxim.  
2. Per a la celebració d'espectacles públics o activitats recreatives i socioculturals en establiments, recintes, instal·lacions o llocs oberts al públic, l'obertura d'aquests, en funció de l'aforament màxim autoritzat, es realitzarà amb l'antelació suficient per a permetre l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o activitat serà el següent:  
  
- De 15.000 a 35.000 persones d'aforament autoritzat, 2 hores.  
- De 35.000 a 75.000 persones d'aforament autoritzat, 3 hores.  
- Més de 75.000 persones d'aforament autoritzat, 4 hores.  
No obstant això, en els espectacles i activitats que tinguen la consideració d'extraordinaris o aquells que siguen autoritzats pels ajuntaments d'acord amb el que s'indica en la normativa d'espectacles, quan esdevinguen en els referits establiments, recintes, instal·lacions o llocs oberts al públic, aquesta antelació s'ampliarà, com a mínim, en una hora més.  
Així mateix, en aquells espectacles o activitats en què per raons d'ordre públic es requerisca el temps que transcórrega entre l'hora d'obertura de l'establiment, instal·lacions o recintes i l'inici de l'espectacle o activitat, es podrà ampliar en funció de les necessitats concurrents.  
  
Article 4. Sessions destinades a persones menors d'edat  
Els locals que hagen obtingut autorització per a la celebració de sessions especials dirigides a persones menors d'edat podran iniciar l'activitat o espectacle a partir de les 17.00 hores. En tot cas, hauran de finalitzar com a màxim a les 22.00 hores del mateix dia. Aquests establiments romandran tancats, almenys, durant una hora des de la finalització de la sessió i el començament de les sessions ordinàries, si n'hi haguera.  
  
Article 5. Espectacles i activitats realitzats amb motiu de festes populars, en via pública o en espais oberts i per als cicles d'interés cultural i turístic  
1. L'horari dels espectacles o activitats recreatives i socioculturals que conformen la programació de les festes populars (locals o patronals), referides en l'apartat 4.3 del catàleg de l'annex de la Llei 14/2010, de 3 de desembre, serà el fixat per l'ajuntament del municipi en el terme del qual se celebren, en atenció a les circumstàncies concurrents. En aquest sentit, l'ajuntament haurà d'atendre al que s'indica en la regulació sobre contaminació acústica i, així mateix, ponderarà la fixació de l'horari d'inici i, sobretot, de finalització de l'esdeveniment amb el dret al benestar dels veïns, ordre públic i qualsevol altra circumstància que afecte el respecte de les persones i béns.  
2. En idèntic sentit, correspondrà als ajuntaments la determinació de l'horari dels espectacles i activitats realitzats en la via pública o en espais oberts tenint en compte el que s'esmenta en l'apartat anterior. Si per excepció, d'acord amb la normativa vigent, correspon a la Generalitat l'autorització d'aquests espectacles o activitats, aquesta procedirà a la fixació de l'horari d'inici i fi en les mateixes condicions.  
  
3. D'acord amb les prescripcions i els principis generals establits en aquesta ordre, correspondrà a les autoritats municipals la determinació dels horaris de començament i finalització de les revetles, concerts i la resta d'espectacles que tinguen lloc amb motiu de festes populars.  
  
4. Els ajuntaments determinaran l'horari dels cicles d'especial interés cultural o artístic referits en l'apartat 2 de l'article 8 de la Llei 14/2010, de 3 de desembre. En el cas que s'efectuen a l'interior dels establiments públics es tindrà en compte l'horari general d'obertura i tancament i les mesures acústiques del local; en el cas que es realitzen en via pública s'atendrà al que s'indica en l'apartat 1 d'aquest article.  
  
  
Article 6. Sales de bingo, casinos i salons de joc tipus B  
1. La determinació de l'horari d'obertura i tancament de les sales de bingo i dels casinos, i també les comunicacions als òrgans directius competents que se'n derive, es regirà per la normativa sectorial reguladora dels referits establiments.  
2. Els salons de joc dedicats específicament a l'explotació de màquines de tipus B o recreatives amb premi tindran un horari comprés entre les 10.00 i les 03.00 hores del següent dia. No obstant això, els divendres, dissabtes, diumenges, festius i vespres de festius, i també durant els mesos de juliol, agost i setembre, l'horari de tancament podrà ampliar-se fins a les 04.00 hores.  
  
Article 7. Establiments annexos a altres instal·lacions principals  
Els establiments previstos en el grup J de l'article 2.1, excepte els cibercafés, situats en instal·lacions en les quals es desenvolupe una altra activitat considerada com a principal i de les quals siguen accessòries, podran tindre el mateix horari d'aquelles.  
Aquesta regla s'aplicarà als establiments situats en carreteres, ports, aeroports, estacions d'autobusos, estacions de servei i similars, mentre estiguen operatives les instal·lacions principals. No obstant això, en queden exclosos els establiments situats en centres comercials o grans superfícies comercials o d'oci, i en aquest cas seran regits per l'horari general establit en aquesta ordre, sempre que estiguen compresos dins de l'horari d'obertura i tancament del centre comercial o d'oci en què se situen.  
  
Article 8. Bous al carrer  
L'horari de celebració de bous al carrer serà el que es determine, en cada cas, en la resolució d'autorització.  
  
Article 9. Concessió d'horari excepcional pels ajuntaments  
1. Amb caràcter excepcional, els ajuntaments podran, per a tot el seu terme municipal o per a zones concretes d'aquest, autoritzar l'ampliació fins a una hora de l'horari general establit en aquesta ordre quan per les peculiaritats de les poblacions, afluència turística, condicions d'insonorització i control de la contaminació acústica, o durada dels espectacles, així es considere mitjançant resolució motivada. En aquesta resolució, els ajuntaments delimitaran exactament el marc temporal o els dies concrets en els quals s'aplicarà l'horari excepcional.  
  
Aquesta ampliació podrà ser considerada, molt especialment, les vespres dels dies grans de les festivitats de Sant Josep (Falles), Sant Joan i la Magdalena donada la transcendència sociocultural d'aquestes celebracions. En aquest sentit, les organitzacions i entitats interessades podran sol·licitar l'ampliació horària per a aquests dies sent facultat de l'ajuntament decidir en conseqüència.  
En tot cas, caldrà tindre en compte el que establisquen les disposicions legals existents en matèria de contaminació ambiental i acústica.  
  
2. L'ampliació a l'horari general a què es refereix el paràgraf primer de l'apartat anterior afectarà bé a tots els establiments, espectacles o activitats previstes en l'article 2 d'aquesta ordre, bé a tots aquells previstos en un o alguns dels grups d'aquest en el seu conjunt. Aquesta ampliació no serà aplicable a un o diversos establiments, espectacles o activitats individualment considerats.  
3. Les ampliacions previstes en aquest article hauran de ser comunicades a l'òrgan competent en matèria d'espectacles i també a les autoritats policials corresponents, dins dels 15 dies següents a la seua autorització i, en tot cas, abans que aquest horari excepcional hi siga aplicable.  
  
4. L'ampliació d'horari concedida pels ajuntaments d'acord amb el que es preveu en aquest article no podrà afectar els dies indicats en els apartats 4 i 5 de l'article 2 d'aquesta ordre.  
  
Article 10. Horari per a concerts i espectacles de música amb presència de persones menors de setze anys  
Els concerts i espectacles de música en directe que s'efectuen en establiments públics dins de l'àmbit previst en l'article 34.1.c de la Llei 14/2010, de 3 de desembre, en els quals accedisquen persones menors de setze anys hauran de concloure com a màxim a les 02.30 hores.  
  
  
Article 11. Horaris per a actuacions musicals en horari diürn  
1. Els establiments amb llicència de pub, saló de banquets, restaurant, café bar, cafeteria i els establiments situats en zona maritimoterrestre que, d'acord amb el que es preveu en el catàleg de l'annex de la Llei 14/2010, de 3 de desembre, puguen efectuar actuacions musicals en directe exclusivament en horari diürn, podran realitzar aquestes actuacions segons l'horari que els corresponga, bé entre les 08.00 i les 22.00 hores, bé entre l'inici de la seua activitat i les 22.00 hores, sense perjudici del seu temps de funcionament general d'acord amb l'article 2 d'aquesta ordre.  
2. No obstant l'apartat anterior, els salons de banquets, d'acord amb la seua definició establida en el catàleg de l'annex de la Llei 14/2010, de 3 de desembre, podran efectuar, així mateix, activitats de ball posteriors al menjar en horari nocturn sempre que reunisquen les degudes condicions de seguretat i insonorització.  
  
Article 12. Ampliació i reducció d'horaris per la Generalitat  
1. El procediment per a l'ampliació de l'horari general dels establiments públics per la Generalitat serà el previst en el Decret 143/2015, d'11 de setembre. Aquesta ampliació estarà referida a aquells situats en carreteres, aeroports, ports, estacions de serveis i estacions de ferrocarrils quan, per la seua ubicació, atenguen les necessitats d'usuaris o treballadors nocturns.  
2. El procediment per a la reducció de l'horari general dels locals i establiments públics serà l'establit en el reglament aprovat pel Decret 143/2015, d'11 de setembre. S'iniciarà preferentment a instàncies dels ajuntaments i, en defecte d'això, per part de l'òrgan competent de la Generalitat en els supòsits previstos per la referida normativa.  
  
En la resolució per la qual s'acorde la reducció de l'horari, s'establirà també el seu termini de durada. Transcorregut aquest termini, el local estarà subjecte de nou a l'horari general que es fixa en aquesta ordre.  
  
Article 13. Horari d'espectacles o activitats declarats compatibles  
  
1. La resolució que declare la compatibilitat dels espectacles o activitats que diferisquen quant a horari en locals la sol·licitud d'obertura dels quals preveja dos o més d'aquells, determinarà l'hora d'obertura i tancament de cadascun en funció de les condicions sol·licitades per a la seua autorització.  
2. Els horaris dels espectacles o activitats objecte de compatibilitat en un establiment no podran ser autoritzats en tota la seua extensió fins que no es respecte el termini de quatre hores entre l'obertura i el tancament d'aquell d'acord amb el que es preveu en l'article 157 del reglament aprovat per Decret 143/2015, d'11 de setembre.  
  
Article 14. Horari d'espectacles o activitats extraordinaris  
1. Els espectacles i activitats recreatives i socioculturals que tinguen caràcter extraordinari quan no suposen un increment de risc en funció del que es preveu en els articles 7.1.d i 25.1 de la Llei 14/2010, de 3 de desembre, hauran d'acabar, com a màxim, a l'hora de tancament de l'establiment d'acord amb el que s'indica en aquesta ordre.  
2. Els espectacles i activitats recreatives i socioculturals que tinguen caràcter extraordinari quan suposen un increment de risc en funció del que es preveu en els articles 7.1.d i 25.2 de la Llei 14/2010, de 3 de desembre, tindran l'horari que determine la resolució emesa per l'òrgan competent per a la seua autorització. La indicació d'aquest horari estarà justificada pel tipus d'espectacle o activitat que se sol·licite i també, si és procedent, per l'equivalència o analogia amb un espectacle o activitat catalogat en la normativa d'espectacles, per la tipologia i/o característiques o ubicació del recinte on es realitzaran. La resolució emesa haurà de ser motivada.  
  
Article 15. Horari d'espectacles i activitats realitzats en establiments amb llicència no prevista en la normativa d'espectacles  
Els espectacles o activitats que es realitzen en establiments amb llicència no prevista en la normativa d'espectacles tindran l'horari que fixe l'ajuntament de la localitat on s'efectuen.  
La determinació de l'horari tindrà en compte el tipus d'espectacle o activitat sol·licitat, a la situació de l'establiment dins del terme municipal i a la tipologia i/o característiques d'aquest.  
  
Article 16. Horari de les terrasses  
Les terrasses a la via pública autoritzades als establiments d'acord amb el que s'indica en l'article 21 de la Llei 14/2010, de 3 de desembre, tindran un horari màxim delimitat per l'horari oficial d'obertura i tancament del local del qual depenguen en funció del que s'estableix en l'article 2 d'aquesta ordre. La competència per a la determinació dels horaris d'aquestes terrasses correspondrà als respectius ajuntaments.  
  
Article 17. Horari dels establiments o recintes multiús  
L'horari dels espectacles o activitats que se celebren als locals que tinguen la consideració d'establiment o recinte multiús d'acord amb el que s'indica en l'article 281 del reglament aprovat per Decret 143/2015, d'11 de setembre, s'ajustarà al que es preveu en l'article 2.1 d'aquesta ordre en funció de l'esdeveniment corresponent que es preste o realitze en cada cas.  
  
Article 18. Cartell de l'horari  
1. Els locals compresos dins de l'àmbit d'aplicació de la Llei 14/2010, de 3 de desembre, hauran de col·locar un cartell en lloc llegible i visible des de l'exterior en el qual s'expressarà l'horari d'obertura i tancament que realitzen. Aquest horari haurà d'estar comprés, en tot cas, dins del que s'estableix amb caràcter general en l'article 2 d'aquesta ordre.  
2. En el cartell d'horari es farà constar, si escau, les modificacions que, per ampliació o reducció, s'hagen establit respecte a l'horari general de funcionament de l'establiment.  
3. Igualment, al cartell es farà constar l'horari en què es deixen de prestar algun dels serveis, en el cas que aquest siga diferent del d'obertura o tancament.  
4. El cartell esmentat en aquest precepte haurà d'estar redactat en les dues llengües oficials de la Comunitat Valenciana.  
  
Article 19. Règim sancionador  
Les infraccions comeses per incompliment de la normativa prevista en aquesta ordre donaran lloc a responsabilitat d'acord amb el que es preveu en el títol IV de la Llei 14/2010, de 3 de desembre. En aquest marc, les administracions públiques competents, tant autonòmica com, si escau, local, podran exercir les seues atribucions sobre la base del que es preveu en aquella.  
  
  
DISPOSICIÓ ADDICIONAL  
  
Única. Regla de no despesa  
La implementació i el posterior desenvolupament d'aquesta ordre no podran tindre incidència en la dotació dels capítols de despesa assignats, i, en tot cas, hauran de ser atesos amb els mitjans personals i materials d'aquest.  
  
  
DISPOSICIÓ DEROGATÒRIA  
  
Única. Pèrdua de vigència i derogació normativa  
Atés que ha transcorregut l'any de vigència del Decret 30/2018, de 14 de desembre, del president de la Generalitat, pel qual es regulen els horaris d'espectacles públics, activitats recreatives, activitats socioculturals i establiments públics per a l'any 2019, aquesta norma queda sense efecte en funció del que es preveu en l'article 35 de la Llei 14/2010, de 3 de desembre, i l'article 154 del reglament aprovat pel Decret 143/2015, d'11 de setembre.  
Així mateix, queden derogades totes les disposicions d'igual o inferior rang que s'oposen al que es disposa en aquesta ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor el dia 1 de gener de 2020.  
  
València, 11 de desembre de 2019  
  
La consellera de Justícia, Interior i Administració Pública,  
GABRIELA BRAVO SANESTANISLAO


Còpia Permalink ELI